送蔡定夫提舉正字使廣東
作者：楊萬里
朝代：宋

paragraphs: 國朝以來妙人物，近世獨數乾道年。
后皇乃武再開闢，欲傾東海洗乾坤。
九淵探珠巖採璞，天地爲綱罝羣賢。
玉堂金鉉貯稷契，蓬山璧水俱崔班。
追還慶曆元祐初，突過貞觀開元前。
麟臺正字蔡夫子，乃祖元是四諫官。
風流文采已碧梧，忠義慷慨仍青氈。
折檻舊痕故無恙，后皇是日動龍顔。
嚴霜烈日照鵷鷺，一身似葉飄淮堧。
柴門僵卧三臘雪，魚釜僅續一線煙。
后皇九重念五嶺，生愁雨露南方乾。
詔謂正字當居中，肯爲朕行綏百蠻。
梅花迎笑錦囊古，南斗退避文星寒。
動摇山嶽細事耳，約束海若收波瀾。
坐令百姓萬里外，墮在二陝三輔間。
檳榔紅時芝泥紫，歸來徑著侍臣冠。
我家江西更西處，白鷺洲對青原山。
公歸肯訪老翁否，酤酒滿眼未必然，青芻白飯聊隨緣。